На выставе прадстаўлены саламяныя “Царская брама” знакамітага народнага майстра па саломапляценні Ларысы Мікалаеўны Лось. Ні ў адной краіне свету не выкарыстоўвалі для ўпрыгожвання сваіх храмаў звычайную жытнюю салому. Галоўная частка царкоўнага інтэреру традыцыйна выразалася з дрэва, залацілася і ўпрыгожвалася каштоўнымі камянямі і іконамі. Брама з саломы гарыць як залатая, а маленькія кавалачкі тканіны сіняга, чырвонага колеру выглядаюць на саламяным пляценні як сапраўдныя каштоўнасці. Твор “Царская брама” выкананы з захаваннем усіх старажытных тэхналогій. Гэтую ўнікальную традыцыю захавала ў сваёй творчасці Ларыса Мікалаеўна, якой у мінулым годзе споўнілася 90 гадоў.